ZIGA แรลลี่ 4 วันพุ่ง 36% โบรกฯชี้กำไรปี 64 โต 44% แตะ 170 ลบ. ชูเป้า 6.90 บ.
ZIGA แรลลี่ 4 วันพุ่ง 36% โบรกฯชี้กำไรปกติปี 64 โต 44% แตะ 170 ลบ. ส่วน upside จากธุรกิจใหม่อยู่ระหว่างติดตามพัฒนาการ และพิจารณารูปแบบ valuation ที่เหมาะสม แนะนำ “ซื้อ” เป้า 6.90 บ.
10 ก.พ. 2565

ผู้สื่อข่าวรายงานว่าวันนี้ (10 ก.พ. 2565) ราคาหุ้นบริษัท ซิก้า อินโนเวชั่น จำกัด (มหาชน) หรือ ZIGA ณ เวลา 10:59 น. อยู่ที่ระดับ 6.65 บาท เพิ่มขึ้น 0.60 บาท หรือ 9.92% โดยทำจุดสูงสุดที่ 7.15 บาท และทำจุดต่ำสุดที่ 5.90 บาท ด้วยมูลค่าการซื้อขาย 1.06 พันล้านบาท

ทั้งนี้ราคาหุ้น ZIGA ปรับตัวขึ้นมาต่อเนื่อง 4 วันติดนับตั้งแต่ราคาหุ้นปิดที่ระดับ 4.88 บาท เมื่อวันที่ 4 ก.พ. 2565 คิดเป็นการปรับตัวเพิ่มขึ้น 1.77 บาท หรือคิดเป็น 36.27% 
บริษัทหลักทรัพย์ เมย์แบงก์ (ประเทศไทย) จำกัด (มหาชน) ระบุในบทวิเคราะห์ (10 ก.พ. 2565) ว่า ผู้บริหารเผยได้เริ่มทดลองธุรกิจเหมืองขุดบิตคอยน์เมื่อ 25 ธ.ค. 2564 เฟสแรก 100 เครื่อง งบลงทุน 50 ล้านบาท ปรากฏว่าได้พอใจจึงลงทุนในเฟส 2 อีก 100 เครื่อง เริ่มขุดเมื่อ 16 ม.ค. 2565 และ ล่าสุดได้แจ้งผ่านตลาดหลักทรัพย์ฯเมื่อ 8 ก.พ. 2565 คณะกรรมการบริษัทมีมติสั่งเครื่องขุดอีก 200 เครื่อง คาดติดตั้งเสร็จพร้อมขุดเดือน มี.ค. 2565 โดยผู้บริหารเผยว่ากลุ่ม 100 เครื่องขุดจะขุดได้ราว 0.05 บิตคอยน์/วัน มีต้นทุนหลักเป็นค่าไฟฟ้า และค่าเสื่อมราคาตัดเส้นตรงราว 5 ปี โดยผู้บริหารคาดจะเริ่มเห็นรายได้อย่างมีนัยสำคัญในไตรมาส 1/2565 เป็นต้นไปจากเครื่องขุดรวม 400 เครื่อง ซึ่งก่อนหน้านี้ที่ประชุมผู้ถือหุ้นได้อนุมัติวงเงินกู้ 4 พันล้านบาทไว้แล้วอีกด้วย โดยส่วนหนึ่งจะนำมาพัฒนาโครงการเหมืองขุดบิตคอยน์ตั้งเป้า 10,000 เครื่องภายในปีนี้
สำหรับทิศทางราคาบิตคอยน์ฟื้นตัวนี้ ผู้บริหารคาดหวังจุดคุ้มทุนที่ 10-12 เดือน อย่างไรก็ดีทางฝ่ายวิจัยประเมินว่าแต่ละไตรมาสจะมีค่าไฟราว 12 ล้านบาทและค่าเสื่อมราคาราว 10 ล้านบาท ขณะที่รายได้บนงบกำไรขาดทุนจะผันผวนไปตามราคาบิตคอยน์ ณ สิ้นงวด เทียบกับไตรมาสก่อนหน้า จึงยากที่จะประเมิน แต่ทว่าธุรกิจนี้จะทำให้ภาพของ ZIGA จะเปลี่ยนไปเป็น Asset play ตราบที่บิตคอยน์ยังมีมูลค่าเพิ่มต่อเนื่อง
อย่างไรก็ดีผลการดำเนินงานคาดกลับมาอยู่ในเส้นทางที่ดี คาดกำไรปกติไตรมาส 4/2564 ที่ 45 ล้านบาท ขยายตัว 30.50% จากไตรมาสก่อน และใกล้เคียงกับปีก่อน ซึ่งแม้ว่ารายได้คาดจะขยายตัวได้ดี 55.60% จากงวดเดียวกันของปีก่อน แต่ทางฝ่ายวิจัยประเมินว่าด้วยทิศทางของราคาเหล็กโลก Hot rolled coil ที่อ่อนตัวลงมาเฉลี่ย 6.70% จากไตรมาสก่อนอ ทำให้ทางฝ่ายวิจัยคาดว่าอัตรากำไรขั้นต้นจะลดลงต่อ 170bps เป็น 25% อย่างไรก็ดีเมื่อรวมกับกำไรปกติงวด 9 เดือนแรกปี 2564 ที่แข็งแกร่ง 125 ล้านบาท ทำให้ในภาพรวมปี 2564 คาดกำไรปกติจะอยู่ที่ 170 ล้านบาท ขยายตัว 43.60% จากงวดเดียวกันของปีก่อน ใกล้เคียงกับที่ประเมินไว้ก่อนหน้า ทั้งนี้แนะนำ “ซื้อ” ราคาเหมาะสมตามเดิม 6.90 บาท ส่วน upside จากธุรกิจใหม่ ทางฝ่ายวิจัยอยู่ระหว่างติดตามพัฒนาการ และพิจารณารูปแบบ valuation ที่เหมาะสม